*****

ΚΑΝΟΝΙΣΜΟΣ (ΕΟΚ) αριθ. 1734/88 ΤΟΥ ΣΥΜΒΟΥΛΙΟΥ

της 16ης Ιουνίου 1988

για τις κοινοτικές εξαγωγές και εισαγωγές ορισμένων επικίνδυνων χημικών προϊόντων

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 130 Ρ,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

ότι ορισμένες διατάξεις της κοινοτικής νομοθεσίας, και ιδίως οι οδηγίες 76/769/ΕΟΚ (4) και 79/117/ΕΟΚ (5), περιορίζουν την διάθεση στην αγορά και την χρήση ορισμένων επικίνδυνων ουσιών και παρασκευασμάτων, και απαγορεύουν την διάθεση στην αγορά και τη χρήση φυτοφαρμακευτικών προϊόντων που περιέχουν ορισμένες δραστικές ουσίες στα κράτη μέλη της Κοινότητας· ότι οι εν λόγω διατάξεις δεν εφαρμόζονται στα προϊόντα αυτά, όταν προορίζονται για εξαγωγή σε τρίτες χώρες·

ότι το διεθνές εμπόριο ορισμένων χημικών προϊόντων των οποίων η κυκλοφορία ή η χρήση απαγορεύεται ή υπόκειται σε αυστηρούς περιορισμούς στη χώρα εξαγωγής έχει προκαλέσει ανησυχίες σε ολόκληρο τον κόσμο για λόγους που αφορούν την προστασία του ανθρώπου και του περιβάλλοντος·

ότι είναι αναγκαίο να ληφθούν μέτρα για την προστασία του ανθρώπου και του περιβάλλοντος τόσο στην Κοινότητα όσο και στις τρίτες χώρες·

ότι έχουν καταρτιστεί συστήματα κοινοποίησης και πληροφόρησης σχετικά με το διεθνές εμπόριο των ουσιών αυτών, στα πλαίσια διεθνών οργανισμών και συγκεκριμένα του Οργανισμού Οικονομικής Συνεργασίας και Ανάπτυξης (ΟΟΣΑ), του Προγράμματος των Ηνωμένων Εθνών για το Περιβάλλον (UNEP), και της Οργάνωσης των Ηνωμένων Εθνών για τον Επισιτισμό και τη Γεωργία (FAO)·

ότι η Κοινότητα και τα κράτη μέλη έχουν συμμετάσχει ενεργά στις εργασίες αυτών καθώς και άλλων διεθνών οργανισμών που αφορούν τις ουσίες των οποίων η κυκλοφορία ή η χρήση απαγορεύεται ή υπόκειται σε αυστηρούς περιορισμούς· ότι ενδείκνυται να επηρρεάσει η Κοινότητα τα αποτελέσματα των εργασιών αυτών μέσω των κατάλληλων κοινοτικών διαδικασιών·

ότι οι εξαγωγές χημικών προϊόντων στα οποία εφαρμόζεται ο κανονισμός αυτός, πρέπει να διέπονται από κοινή διαδικασία γνωστοποίησης που να επιτρέπει στην Κοινότητα να γνωστοποιήσει σε τρίτες χώρες πληροφορίες σχετικά με τις εξαγωγές αυτές·

ότι είναι αναγκαίο να εξασφαλίζεται ότι οι κανόνες που εφαρμόζονται στην Κοινότητα για τη συσκευασία και την επισήμανση χημικών προϊόντων των οποίων η κυκλοφορία ή η χρήση απαγορεύεται ή υπόκειται σε αυστηρούς περιορισμούς, εφαρμόζονται και όταν τα προϊόντα αυτά προορίζονται για εξαγωγή ·

ότι είναι αναγκαίο να ενημερώνονται όλα τα κράτη μέλη σχετικά με τις γνωστοποιήσεις που λαμβάνονται από τρίτες χώρες όσον αφορά την εισαγωγή στην Κοινότητα ουσιών των οποίων η κυκλοφορία ή η χρήση απαγορεύεται ή υπόκειται σε αυστηρούς περιορισμούς από τη νομοθεσία των χωρών αυτών·

ότι οι κοινές διαδικασίες γνωστοποίησης πρέπει επίσης να παρέχουν τη βάση για την πρέπουσα ανταλλαγή πληροφοριών στο εσωτερικό της Κοινότητας, συμπεριλαμβανομένων των πληροφοριών για την εφαρμογή του διεθνούς συστήματος γνωστοποίησης·

ότι, προς το σκοπό αυτό, η Επιτροπή θα υποβάλει έκθεση στο Συμβούλιο και στο Ευρωπαϊκό Κοινοβούλιο πριν από την 1η Ιανουαρίου 1990, και εφεξής κάθε δύο έτη, ιδιαίτερα σχετικά με κάθε πιθανή αντίδραση της χώρας προορισμού· ότι με βάση την έκθεση αυτή και μετά από πρόταση της Επιτροπής, το Συμβούλιο θα μελετήσει πριν από την 1η Ιουλίου 1990 τη δυνατότητα της εισαγωγής στον παρόντα κανονισμό της αρχής της επιλογής έχοντας επίγνωση του αντικειμένου·

ότι ο κατάλογος των χημικών προϊόντων του παραρτήματος Ι θα υπόκειται σε επανεξέταση κατά διαστήματα και σε τροποποίηση, εφ' όσον είναι αναγκαίο· ότι οποιαδήποτε τροποποίηση του παραρτήματος Ι θα γίνεται βάσει προτάσεων της Επιτροπής και θα αποτελεί αντικείμενο αποφάσεως του Συμβουλίου, λαμβανομένης με ειδική πλειοψηφία·

ότι, για να διευκολυνθεί η τροποποίηση του παραρτήματος ΙΙ, πρέπει να δημιουργηθεί σύστημα στενής συνεργασίας μεταξύ των κρατών μελών και της Επιτροπής, μέσω της επιτροπής προσαρμογής του παραρτήματος στην τεχνική πρόοδο·

ότι η Επιτροπή, ανάλογα με τη λειτουργία του παρόντος κανονισμού, μπορεί να προτείνει στο Συμβούλιο τις κατάλληλες τροποποιήσεις,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στόχοι

Αντικείμενο του παρόντος κανονισμού είναι η καθιέρωση κοινού συστήματος γνωστοποίησης και πληροφόρησης για τις εισαγωγές και τις εξαγωγές, από ή προς τρίτες χώρες, ορισμένων χημικών προϊόντων τα οποία είναι απαγορευμένα ή υπόκεινται σε αυστηρούς περιορισμούς, λόγω των επιπτώσεών τους στην ανθρώπινη υγεία και το περιβάλλον.

Άρθρο 2

Ορισμοί

Για τους σκοπούς του παρόντος κανονισμού, νοούνται ως:

1. «Χημικά προϊόντα υποκείμενα σε γνωστοποίηση»

τα χημικά προϊόντα που απαριθμούνται στο παράρτημα Ι, είτε αυτούσια, είτε σε παρασκευάσματα για τα οποία υπάρχει υποχρέωση επισήμανσης.

2. «Εξαγωγή»

α) η οριστική ή προσωρινή εξαγωγή προϊόντων που πληρούν τους όρους του άρθρου 9 παράγραφος 2 της συνθήκης·

β) η επανεξαγωγή προϊόντων τα οποία δεν πληρούν τους όρους που αναφέρονται στο στοιχείο α) και υπάγονται σε κάποιο άλλο τελωνειακό καθεστώς εκτός των καθεστώτων διαμετακόμισης.

3. «Αριθμός αναφοράς»

ο αριθμός τον οποίο αποδίδει η Επιτροπή σε κάθε χημικό προϊόν όταν εξάγεται για πρώτη φορά προς μια τρίτη χώρα. Ο αριθμός αυτός παραμένει αμετάβλητος σε όλες τις επόμενες εξαγωγές του ίδιου χημικού προϊόντος από την Κοινότητα προς την ίδια τρίτη χώρα.

Άρθρο 3

Ορισμός αρχών

Κάθε κράτος μέλος ορίζει την ή τις αρχές τις αρμόδιες για τις διαδικασίες γνωστοποίησης και πληροφόρησης οι οποίες προβλέπονται από τον παρόντα κανονισμό, στο εξής καλούμενες « οριζόμενη αρχή» ή «οριζόμενες αρχές», και ενημερώνει σχετικά την Επιτροπή.

Άρθρο 4

Εξαγωγή προς τρίτες χώρες

1. Όταν ένα χημικό προϊόν υποκείμενο σε κοινοποίηση εξάγεται για πρώτη φορά από την Κοινότητα προς τρίτη χώρα, η οριζόμενη αρχή του κράτους από το οποίο γίνεται η εξαγωγή λαμβάνει τα απαιτούμενα μέτρα ώστε να βεβαιωθεί ότι οι κατάλληλες αρχές της χώρας προορισμού έχουν λάβει σχετική γνωστοποίηση. Η γνωστοποίηση αυτή, η οποία, κατά το δυνατόν, πρέπει να προηγείται της εξαγωγής, πρέπει να είναι σύμφωνη προς τις διατάξεις του παραρτήματος ΙΙ.

Η οριζόμενη αρχή αποστέλλει αντίγραφο της γνωστοποίησης αυτής στην Επιτροπή, η οποία και το διαβιβάζει στις οριζόμενες αρχές των άλλων κρατών μελών και στο διεθνές μητρώο των δυνητικά τοξικών ουσιών (IRPTC).

Η Επιτροπή δίνει αριθμό αναφοράς σε κάθε γνωστοποίηση που λαμβάνει και την διαβιβάζει αμέσως στις οριζόμενες αρχές των κρατών μελών, δημοσιεύει δε τακτικά στην Επίσημη Εφημερίδα των Ευρωπαϊκών Κοινοτήτων κατάλογο αυτών των αριθμών αναφοράς, διευκρινίζοντας το σχετικό χημικό προϊόν και την τρίτη χώρα προορισμού.

2. Η οριζόμενη αρχή του εκάστοτε κράτους μέλους ενημερώνει το ταχύτερο δυνατό την Επιτροπή για κάθε σημαντική αντίδραση της χώρας προορισμού. Η Επιτροπή μεριμνά ώστε τα άλλα κράτη μέλη να ενημερώνονται εγκαίρως για τις αντιδράσεις της χώρας αυτής.

3. Κάθε μεταγενέστερη εξαγωγή του εν λόγω χημικού προϊόντος από την Κοινότητα προς την ίδια τρίτη χώρα πρέπει να συνοδεύεται από αναφορά στον αριθμό της γνωστοποίησης που δημοσιεύεται στην Επίσημη Εφημερίδα των Ευρωπαϊκών Κοινοτήτων σύμφωνα με το παραπάνω τρίτο εδάφιο της παραγράφου 1.

4. Όταν γίνονται σημαντικές μεταβολές στους κανόνες που διέπουν τις εν λόγω ουσίες πρέπει να γίνεται και νέα γνωστοποίηση.

5. Όσον αφορά τη διαβίβαση των πληροφοριών κατά την έννοια της παραγράφου 1, τα κράτη μέλη και η Επιτροπή λαμβάνουν υπόψη τους την ανάγκη προστασίας του εμπιστευτικού χαρακτήρα των πληροφοριών και τα δικαιώματα ιδιοκτησίας, τόσο στα κράτη μέλη όσο και στις χώρες προορισμού.

Άρθρο 5

Συσκευασία και επισήμανση

Τα χημικά προϊόντα του παραρτήματος Ι τα οποία προορίζονται για εξαγωγή υπόκεινται στα μέτρα τα σχετικά με τη συσκευασία και επισήμανση που θεσπίζονται δυνάμει της οδηγίας 67/548/ΕΟΚ (1), όπως τροποποιήθηκε τελευταία με την οδηγία 88/302/ΕΟΚ (2) ή, κατά περίπτωση, δυνάμει άλλων οδηγιών που αφορούν επικίνδυνα παρασκευάσματα (3), και που εφαρμόζονται στο κράτος μέλος από το οποίο πρόκειται να εξαχθούν ή στο οποίο έχουν παραχθεί τα προϊόντα. Η υποχρέωση αυτή δεν θίγει τις ειδικές διατάξεις της χώρας εισαγωγής.

Άρθρο 6

Κοινοποίηση από τρίτες χώρες

1. Όταν η οριζόμενη αρχή κράτους μέλους λάβει γνωστοποίηση από την αρμόδια αρχή τρίτης χώρας σχετικά με την εξαγωγή στην Κοινότητα κάποιου χημικού προϊόντος του οποίου η παρασκευή, η χρήση, η μεταχείριση, η κατανάλωση, η μεταφορά ή/και η πώληση είναι απαγορευμένες ή υπόκεινται σε σημαντικούς νομικούς περιορισμούς, κατά τη νομοθεσία της εν λόγω χώρας, αποστέλλει αμέσως στην Επιτροπή αντίγραφο της γνωστοποίησης αυτής μαζί με όλες τις πρόσφορες πληροφορίες.

2. Η Επιτροπή διαβιβάζει χωρίς αναβολή στα άλλα κράτη μέλη τις γνωστοποιήσεις που λαμβάνει απευθείας ή έμμεσα, καθώς και όλες τις σχετικές πληροφορίες που διαθέτει.

3. Η Επιτροπή κάνει κατά διαστήματα εκτίμηση των πληροφοριών που της παρέχουν τα κράτη μέλη και, ενδεχομένως, υποβάλλει στο Συμβούλιο κατάλληλες προτάσεις.

Άρθρο 7

Ανταλλαγή πληροφοριών και έλεγχος

1. Τα κράτη μέλη διαβιβάζουν τακτικά στην Επιτροπή πληροφορίες για τη λειτουργία του συστήματος γνωστοποίησης που προβλέπει ο παρών κανονισμός.

2. Η Επιτροπή συντάσσει τακτικά έκθεση, βάσει των πληροφοριών που της παρέχουν τα κράτη μέλη, και την διαβιβάζει στο Συμβούλιο και το Ευρωπαϊκό Κοινοβούλιο. Η έκθεση αυτή περιλαμβάνει, μεταξύ άλλων, πληροφορίες για τη συμμετοχή στα διεθνή συστήματα γνωστοποίησης, το πεδίο που καλύπτουν τα συστήματα αυτά και την τήρησή τους εκ μέρους των τρίτων χωρών.

3. Όσον αφορά τις πληροφορίες που παρέχονται δυνάμει των ανωτέρω παραγράφων 1 και 2, τα κράτη μέλη και η Επιτροπή λαμβάνουν υπόψη την ανάγκη προστασίας του απορρήτου των πληροφοριών καθώς και τα δικαιώματα ιδιοκτησίας.

Άρθρο 8

Άν, όσον αφορά ουσίες εκτός των ουσιών του παραρτήματος Ι, ένα κράτος μέλος εφαρμόζει εθνικό σύστημα που χρησιμοποιεί διαδικασίες πληροφόρησης τρίτων χωρών παρόμοιες με τις διαδικασίες που θεσπίζει ο παρών κανονισμός, το κράτος μέλος αυτό ενημερώνει την Επιτροπή, προσδιορίζοντας τις σχετικές ουσίες.

Η Επιτροπή διαβιβάζει τις πληροφορίες αυτές στα άλλα κράτη μέλη.

Άρθρο 9

Ενημέρωση των παραρτημάτων

1. Ο κατάλογος χημικών προϊόντων του παραρτήματος Ι αναθεωρείται περιοδικά από την Επιτροπή, βάσει ιδίως της εμπειρίας που θα αποκτηθεί από την εφαρμογή του παρόντος κανονισμού, με ιδιαίτερη έμφαση στις πληροφορίες που παρέχονται δυνάμει του άρθρου 8 και βάσει των εξελίξεων στα πλαίσια του ΟΟΣΑ, του Προγράμματος των Ηνωμένων Εθνών για το Περιβάλλον ( UNEP) και του Οργανισμού Τροφίμων και Γεωργίας (FAO). Ο κατάλογος αυτός τροποποιείται, αν χρειάζεται, με αποφάσεις του Συμβουλίου που λαμβάνονται με ειδική πλειοψηφία ύστερα από πρόταση της Επιτροπής.

2. Οι τροποποιήσεις που απαιτούνται για την προσαρμογή του παραρτήματος ΙΙ στην επιστημονική και τεχνική πρόοδο θεσπίζονται σύμφωνα με τη διαδικασία που προβλέπεται στο άρθρο 21 της οδηγίας 67/548/ΕΟΚ.

Άρθρο 10

Ο παρών κανονισμός αρχίζει να ισχύει δώδεκα μήνες μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 16 Ιουνίου 1988.

Για το Συμβούλιο

Ο Πρόεδρος

K. TOEPFER

(1) ΕΕ αριθ. C 177 της 15. 7. 1986, σ. 5.

(2) ΕΕ αριθ. C 281 της 19. 10. 1987, σ. 199.

(3) ΕΕ αριθ. C 232 της 31. 8. 1987, σ. 55.

(4) ΕΕ αριθ. L 262 της 27. 9. 1976, σ. 201.

(5) ΕΕ αριθ. L 33 της 8. 2. 1979, σ. 36.

(1) ΕΕ αριθ. 196 της 16. 8. 1967, σ. 1/67.

(2) ΕΕ αριθ. L 133 της 30. 5. 1988, σ. 1.

(3) Οδηγία 73/173/ΕΟΚ (ΕΕ αριθ. L 189 της 11. 7. 1973, σ. 1) όπως τροποποιήθηκε από την οδηγία 80/781/ΕΟΚ (ΕΕ αριθ. L 229 της 30. 8. 1980, σ. 57).

Οδηγία 77/728/ΕΟΚ (ΕΕ αριθ. L 303 της 28. 11. 1977, σ. 23) όπως τροποποιήθηκε από την οδηγία 83/265/ΕΟΚ (ΕΕ αριθ. L 147 της 6. 6. 1983, σ. 11).

Οδηγία 78/631/ΕΟΚ (ΕΕ αριθ. L 206 της 29. 7. 1978, σ. 13) όπως τροποποιήθηκε από την οδηγία 81/187/ΕΟΚ (ΕΕ αριθ. L 88 της 2. 4. 1981, σ. 29).

ΠΑΡΑΡΤΗΜΑ Ι

Κατάλογος απαγορευμένων χημικών προϊόντων, ή προϊόντων τα οποία προορίζονται αποκλειστικά για ορισμένες χρήσεις λόγω των επιπτώσεών τους στην ανθρώπινη υγεία και το περιβάλλον

1.2.3 // // // // Χημικό προϊόν

// Αριθμός CAS (*) // Αριθμός EINECS (**) // // // // 1. Οξείδιο του υδραργύρου // 21908-53-2 // 2446547 // 2. Χλωριούχος υδράργυρος (καλομέλας) // 10112-91-1 // 2333075 // 3. Άλλες ανόργανες ενώσεις του υδραργύρου // // // 4. Αλκυλικές ενώσεις του υδραργύρου // // // 5. Αλκοξυαλκυλικές και αρυλικές ενώσεις του υδραργύρου // // // 6. Αλδρίνη // 309-00-2 // 2062158 // 7. Chlordane // 57-74-9 // 2003490 // 8. Διελδρίνη // 60-57-1 // 2004845 // 9. DDT // 50-29-3 // 2000243 // 10. Ενδρίνη // 72-20-8 // 2007757 // 11. HCH με περιεκτικότητα σε γ-ισομερές μικρότερη από 99,0 % // 608-73-1 // 2101689 // 12. Heptachlor // 76-44-8 // 2009623 // 13. Εξαχλωροβενζόλιο // 118-74-1 // 2042739 // 14. Camphechlor (τοξαφαίνιο) // 8001-35-2 // 2322833 // 15. Πολυχλωριομένα διφαινύλια (PCB), πλην μονο-και διχλωριωμένων διφαινυλίων // 1336-36-3 // 2156481 // 16. Πολυχλωριωμένα τριφαινύλια (PCT) // 61788-33-8 // 2629682 // 17. Παρασκευάσματα με περιεκτικότητα σε PCB ή PCT μεγαλύτερη από 0,01 % κατά βάρος // // // 18. Φωσφορικός τρι-(2-3 διβρωμοπροπυλ) εστέρας // 126-72-7 // 2047999 // 19. Οξείδιο της τριζ-αζιριφινυλοφωσφίνης // 545-55-1 // 2088925 // 20. Πολυβρωμιωμένα διφαινύλια (PBB) // // // 21. Κροκιδόλιθος // 12001-28-4 // // // //

(*) CAS = Chemical Abstracts Service.

(**) EINECS = European Inventory of Existing Commercial Chemical Substances.

ΠΑΡΑΡΤΗΜΑ ΙΙ

Πληροφορίες που πρέπει να δίνονται βάσει του άρθρου 4

1. Ταυτότητα της ουσίας ή του παρασκευάσματος που πρόκειται να εξαχθεί:

1.1. Ουσίες:

- ονομασία κατά την ονοματολογία IUPAC, (International Union of Pure and Applied Chemistry),

- άλλες ονομασίες (συνήθης ονομασία, εμπορική ονομασία, συντομογραφία),

- αριθμός CAS, (εφόσον είναι γνωστός),

- κυριότερες προσμίξεις της ουσίας, όταν αυτό έχει ιδιαίτερη σημασία.

1.2. Παρασκευάσματα:

- εμπορική ονομασία ή περιγραφή του παρασκευάσματος,

- για κάθε ουσία που περιλαμβάνεται στον κατάλογο του παραρτήματος Ι, δίνονται τα ποσοστά και οι ενδείξεις που καθορίζονται στο σημείο 1.1.

2. Κάθε διαθέσιμη πληροφορία σχετική με τις προφυλάξεις που πρέπει να λαμβάνονται, στις οποίες συμπεριλαμβάνονται η φύση του κινδύνου και οι προειδοποιητικές ενδείξεις.

3. Όνομα, διεύθυνση, αριθμοί τηλεφώνου και τέλεξ εκπροσώπου της οριζόμενης αρχής ο οποίος είναι σε θέση να παράσχει περαιτέρω πληροφορίες (1).

4. Περίληψη των περιοριστικών ρυθμίσεων και λόγοι για τους οποίους έχουν θεσπιστεί οι ρυθμίσεις αυτές.

5. Αναμενόμενη ημερομηνία εξαγωγής.

6. Αριθμός αναφοράς, αν είναι γνωστός.

7. Χώρα εξαγωγής και χώρα προορισμού.

(1) Αν η οριζόμενη αρχή ορίζει ότι η κοινοποίηση πρέπει να γίνεται από τον εξαγωγέα, τα στοιχεία που παρέχονται στο σημείο αυτό μπορούν να είναι τα σχετικά στοιχεία του εξαγωγέα.